Penguncian pasang surut

Penguncian pasang surut antara sepasang objek astronomi yang mengorbit sesama sendiri berlaku apabila salah satu objek mencapai keadaan dengan ketiadaan perubahan bersih kadar putarannya sepanjang perjalanan orbit yang lengkap. Dalam kes yang melibatkan sesuatu jasad yang terkunci pasang surutnya dan mempunyai putaran segerak, objek tersebut mengambil masa yang sama untuk berputar mengelilingi paksinya sendiri seperti berputar mengelilingi pasangannya. Contohnya, sisi Bulan yang sama sentiasa menghadap Bumi, walaupun terdapat sedikit kebolehubahan kerana orbit Bulan tidak bulat sempurna. Biasanya, hanya jasad satelit yang terkunci pasang surutnya pada jasad yang lebih besar. Walau bagaimanapun, jika kedua-dua perbezaan jisim dan jarak di antara dua jasad tersebut adalah agak kecil, kedua-dua jasad tersebut mungkin terkunci pasang surutnya antara satu sama lain; contoh seperti pasangan Pluto dan Charon, serta pasangan Eris dan Dysnomia. Nama alternatif untuk proses penguncian pasang surut ialah penguncian graviti, putaran tertangkap dan penguncian putaran-orbit.

Interaksi graviti antara dua jasad itu menimbulkan kesan yang memperlahankan putaran sesuatu jasad sehingga terkunci pasang surutnya. Selama berjuta-juta tahun, daya interaksi tersebut memaksa perubahan pada orbit mereka serta kadar putaran mereka akibat pertukaran tenaga dan pelesapan haba. Apabila salah satu jasad mencapai keadaan yang tiada lagi perubahan bersih dalam kadar putarannya sepanjang perjalanan orbit lengkap, ia dikatakan terkunci pasang surutnya. Jasad tersebut cenderung kekal dalam keadaan ini kerana meninggalkan keadaan tersebut memerlukan penambahan tenaga kembali ke dalam sistem. Orbit jasad itu mungkin berhijrah dari semasa ke semasa untuk membatalkan penguncian pasang surut, contohnya jika terdapat sesuatu planet gergasi mengganggu orbit objek itu.

Terdapat kekaburan dalam penggunaan istilah 'tidally locked' dan 'tidal locking' dalam bahasa Inggeris, kerana beberapa sumber saintifik menggunakan istilah tersebut untuk merujuk secara eksklusif kepada putaran segerak 1:1 (contoh seperti Bulan), manakala sumber lain pula termasuk resonans orbit bukan segerak yakni apabila tiada lagi pemindahan momentum sudut sepanjang perjalanan satu orbit (contoh seperti planet Utarid). Contoh seperti planet Utarid ini melengkapkan tiga putaran untuk setiap dua pusingan mengelilingi Matahari menghasilkan resonans putaran-orbit 3:2. Dalam kes khas melibatkan satu orbit yang hampir bulat dan paksi putaran badan tidak condong dengan ketara seperti Bulan, penguncian pasang surut mengakibatkan penghadapan hemisfera yang sama oleh objek berputar itu ke arah pasangannya secara kekal.Barnes, Rory, ed. (2010). Formation and Evolution of Exoplanets. John Wiley & Sons. p. 248. ISBN 978-3527408962. Archived from the original on 2023-08-06. Retrieved 2016-08-16. Tidak kira definisi penguncian pasang surut yang mana digunakan, bahagian badan yang sama tidak semestinya akan sentiasa berhadapan dengan pasangan. Mungkin terdapat perbezaan kecil disebabkan oleh variasi dalam kelajuan orbit dan kecondongan paksi putaran pada sesuatu badan yang terkunci itu dari semasa ke semasa.

 Rujukan 

Kategori:Mekanik samawi
Kategori:Orbit